Наскоро група археолози попаднали
на човешки останки на 15 000 години
и направили интересно откритие.
Зъбите на тези древни хора били с дупки като решето.
Причината била същата, която ни тормози и днес:
особени малки микрoби, които живеят в устната кухина.
Те влизат в контакт с нас скоро след раждането.
Обикновено се заразяваме с тях като бебета, от майките ни.
С растежа на зъбите
по тях започват да се натрупват бактериални колонии.
В зависимост от храната
и най-вече от количеството захар, което консумираме,
броят на определени микроби може да нарасне и да доведе до кариеси.
Режим на хранене, богат на захарни изделия, може да доведе до бум на бактериите
наречени Стрептококус мутанс.
Също като хората, те обичат захар,
като я използват за градивен елемент и източник на енергия.
При преработката й
бактериите отделят вторични продукти под формата на киселини,
например млечна киселина.
Стрептококус мутанс са резистентни към киселината,
но за съжаление нашите зъби не са.
Въпреки, че зъбите са покрити от твърд защитен пласт емайл,
той не може да издържи на действието й.
С времето защитният пласт се разгражда, а калцият в състава му се разтваря.
Постепенно киселината проправя път на бактериите
към втория зъбен слой, наречен дентин.
Тъй като кръвоносните съдове и нервите са разположени дълбоко в зъбите,
на този етап кариесът не причинява болка.
Но ако разрушението се разпростре отвъд дентина
бактериалнaта инвазия напредва,
като причинява мъчителна болка при засягането на нервите.
Без лечение може да се стигне до инфектиране на целия зъб,
което да наложи изваждането му.
И всичко това заради обичащите захар бактерии.
Колкото повече захар съдържа храната ни,
толкова по-застрашени са зъбите.
Тези пещерняци обаче, едва ли са си угаждали със сладко.
Каква тогава е причината за появата на кариеси?
При диети с високо съдържание на месо, има нисък риск от развитие на кариес,
тъй като крехкото месо съдържа много малко захари.
Но това не е всичко, което нашите предци са консумирали.
Те са яли и кореноплодни зеленчуци, ядки, житни растения,
а всички те съдържат въглехидрати.
При контакта си с ензимите в слюнката,
въглехидратите се разграждат до по-прости захари,
които стават храна за тези ненаситни бактерии.
Независимо, че древните хора са консумирали по-малко захар от нас,
зъбите им са били изложени на действието й.
Това не значи, че не са лекували зъбите си.
Археологическите останки показват, че преди около 14 000 години
хората са използвали наточен кремък, за да лекуват развалените си зъби.
Древните хора даже изработвали примитивни свредели,
за да загладят острите краища след премахване на кариозните тъкани,
както и пчелен восък за запълване на кавитетите, подобно на съвременните пломби.
Днес имаме много по-усъвършенствани техники и инструменти,
което е добре, тъй като трябва да се борим с доста по-опасните,
наблягащи на захарта, навици.
След Индустриалната революция честотата на кариес се увеличила,
поради това, че изведнъж сме се сдобили с технологии,
които правят рафинираната захар по-евтина и достъпна.
Днес цели 92% от американците имат кариеси.
Някои хора са генетично предразположени към развитието на кариес,
поради наличието на по-неустойчив емайл.
Но при повечето причината се крие във високата консумация на захар.
Поради това сме разработили нови начини за справяне с проблема,
освен намаляване на количеството приемана захар и нишесте.
В повечето пасти за зъби и много източници на питейна вода
използваме малки количества флуор.
Това укрепва зъбите и стимулира растежа на емайлови кристали,
които осигуряват защитата на зъба срещу киселините.
Когато се развие кариес,
използваме пломби, за да запълним и запечатаме инфектираната област,
за да спрем развитието му.
Най-добрият начин да избегнем появата на кариес е да намалим приема на захар
и да се грижим за оралната си хигиена,
като елиминираме бактериите и хранителните им източници.
Това включва редовно миене на зъбите,
ползването на конец за зъби
и избягването на сладки,
богати на скорбяла
и лепкави храни, които се задържат върху зъбите между храненията.
Постепенно количеството обичащи захар бактерии ще намалее.
За разлика от пещерните хора в недалечното минало,
днес имаме знанията, необходими, за да спрем развитието на кариеса.
Просто трябва да ги използваме.